钦定古今图书集成/明伦汇编/氏族典/第384卷 > 李孝贞
## 钦定古今图书集成/明伦汇编/氏族典/第384卷 > 李孝贞

按《隋书李孝贞传》，“孝贞字元操，赵郡柏人人。父希礼，
齐信州刺史，世为著姓。孝贞少好学，能属文。在齐释
褐司徒府参军事。后以射策甲科拜给事中，历中书
舍人，除给事黄门侍郎。周武平齐，授仪同三司。宣帝
即位，转吏部下大夫。高祖为丞相，尉迥作乱，孝贞从
韦孝宽击之，以功授上仪同三司。开皇初，拜冯翊太”
守，为犯庙讳，于是称字。后数岁，迁蒙州刺史，吏民安
之。自此不复留意于文笔，每暇日，辄引宾客弦歌对
酒，终日为欢。征拜内史侍郎，出为金州刺史，卒官。《文
集》二十卷行世。